News Update: เงินเฟ้อ CPI สหรัฐฯ พุ่ง 7.5% สูงสุดรอบ 40 ปี กังวล Fed เร่งขึ้นดอกเบี้ย ดันบอลด์ยีลด์ดีดแตะ 2% หุ้นสหรัฐฯ ร่วง - Bitcoin หลุด $43,000 - FINNOMENA
ตัวเลขเงินเฟ้อ CPI สหรัฐฯ พุ่ง 7.5% สะท้อนแนวโน้มเงินเฟ้อที่แย่ลงกดดัน Fed เร่งขึ้นอัตราดอกเบี้ย ดันบอลด์ยีลด์ดีดแตะ 2% แต่ตลาดหุ้นสหรัฐฯ​ และ Bitcoin ปรับตัวลดลง
11 ก.พ. 2565

ตัวเลขเงินเฟ้อ CPI สหรัฐฯ พุ่ง 7.5% สะท้อนแนวโน้มเงินเฟ้อที่แย่ลงกดดัน Fed เร่งขึ้นอัตราดอกเบี้ย ดันบอลด์ยีลด์ดีดแตะ 2% แต่ตลาดหุ้นสหรัฐฯ และ Bitcoin ปรับตัวลดลง
กระทรวงแรงงานสหรัฐฯ รายงานดัชนีราคาผู้บริโภค CPI เดือน ม.ค. เพิ่มขึ้น 0.6% (MoM) และ 7.5% (YoY) ทำสถิติสูงสุดนับตั้งแต่ ก.พ. 1982 และมากกว่าที่ตลาดคาดการณ์ที่ 7.2%
ดัชนีราคาผู้บริโภคพื้นฐาน Core CPI เดือน ม.ค. ซึ่งไม่นับรวมสินค้าหมวดอาหารและพลังงาน เพิ่มขึ้น 0.6% (MoM) และ 5.9% (YoY) ทำสถิติสูงสุดนับตั้งแต่ ส.ค 1982 และมากกว่าที่ตลาดคาดการณ์ที่ 5.9%
ส่งผลให้เมื่อคืนนี้ (10 พ.ย.) อัตราผลตอบแทนพันธบัตรรัฐบาล 10 ปี พุ่งขึ้นอย่างรวดเร็วแตะระดับ 2% โดยตลาดหุ้นสหรัฐฯ ปรับตัวลงจากแรงกดดันด้านเงินเฟ้อ โดย Nasdaq ร่วงกว่า 2%, S&P 500 ปรับตัวลง 1.8% และ Dow Jones ลดลง 1.47% ขณะที่ราคา Bitcoin ร่วงหลุด $43,000
ตัวเลขเงินเฟ้อในระดับสูงทำให้ตลาดกังวลว่า Fed อาจยิ่งใช้นโยบายการเงินที่เข้มงวดกว่าที่เคยกล่าวไว้ โดยความวิตกกังวลจะยังไม่หายไปจนกว่าจะมีสัญญาณที่บ่งชี้ว่าเงินเฟ้อสามารถควบคุมได้แล้ว
ข้อมูลของ CME ระบุว่า รายงานตัวเลขเงินเฟ้อเดือน ม.ค. ที่ออกมาสูงกว่าคาด ทำให้โอกาสที่ Fed จะขึ้นดอกเบี้ย 0.5 bps ในเดือนมี.ค. เพิ่มขึ้นเป็น 44.3% จาก 25% ก่อนหน้านี้ และโอกาสที่ Fed จะขึ้นดอกเบี้ย 1.5 bps ในปีนี้ เพิ่มขึ้นเป็น 63% จาก 53%
📊 รายงานตัวเลขเงินเฟ้อในหมวดต่างๆ ในเดือน ม.ค.
น้ำมัน: +9.5% (MoM) และ +46.5% (YoY)
พลังงานทั้งหมด: +0.9% (MoM) และ +27% (YoY)
รถยนต์และรถบรรทุกใช้แล้ว: +1.5% (MoM) และ +40.5% (YoY)
ที่พักอาศัย: +0.3% (MoM) และ +4.4% (YoY)
อาหาร: +0.9% (MoM) และ +7% (YoY)
นักเศรษฐศาสตร์วิเคราะห์ว่า การรวมตัวกันของราคาที่พักอาศัยและราคาอาหารที่สูงขึ้นตอกย้ำว่าวัฏจักรของเงินเฟ้อกำลังดำเนินไปอย่างรวดเร็ว และด้วยสภาวะตลาดแรงงานที่ตึงตัวเป็นพิเศษทำให้เงินเฟ้อไม่น่าจะชะลอตัวในเร็วๆ นี้
การขยายตัวของอัตราเงินเฟ้อได้บดบังการเติบโตของรายได้ โดยรายได้เฉลี่ยต่อชั่วโมงที่แท้จริงเพิ่มขึ้นเพียง 0.1% ในเดือน ม.ค. เนื่องจากค่าแรงที่เพิ่มขึ้นเกือบ 0.7% หมดไปกับอัตราเฟ้อที่ระดับ 0.6%
นอกจากนี้กระทรวงแรงงานสหรัฐฯ ยังรายงานตัวเลขผู้ขอรับสวัสดิการในสัปดาห์สิ้นสุดวันที่ 5 ก.พ. ลดลง 16,000 รายจากสัปดาห์ก่อนหน้า อยู่ที่ 223,000 ราย ซึ่งเป็นยอดรวมต่ำสุดนับตั้งแต่ 1 ม.ค.
อ้างอิง: https://www.cnbc.com/2022/02/10/january-2022-cpi-inflation-rises-7point5percent-over-the-past-year-even-more-than-expected.html
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
CPI
News Update
สหรัฐฯ
เงินเฟ้อสหรัฐ
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA